KOMISIJOS SPRENDIMAS
2008 m. rugpjūčio 25 d.
dėl vairuotojo pažymėjimų kategorijų atitikmenų
(Pranešta dokumentu Nr. C(2008) 3790)
(Tekstas svarbus EEE)
(2008/766/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 29 d. Tarybos direktyvą 91/439/EEB dėl vairuotojo pažymėjimų (1), ypač į jos 10 straipsnį,
kadangi:
(1)
Direktyvoje 91/439/EEB nustatyta, kad visi valstybių narių išduoti vairuotojo pažymėjimai turėtų būti tarpusavyje pripažįstami, įskaitant iki tarpusavio pripažinimo principo taikymo pradžios dienos išduotus vairuotojo pažymėjimus.
(2)
Vairuotojo pažymėjimų tarpusavio pripažinimo principas reiškia, kad turėtų būti visiškai pripažįstamos visos teisės, pažymėjimo savininkui suteiktos pagal tuo metu galiojusias nacionalines nuostatas.
(3)
Direktyvoje 91/439/EEB nustatyta, kad valstybės narės turėtų nustatyti vairuotojo pažymėjimų, išduotų iki tos direktyvos įgyvendinimo, ir Bendrijos pavyzdžiu pagrįstų pažymėjimų kategorijų atitikmenis. Šie atitikmenys turėtų būti įtvirtinti teisiškai įpareigojančiu Komisijos pritarimu.
(4)
2000 m. kovo 21 d. Komisijos sprendimu 2000/275/EB dėl vairuotojo pažymėjimų tam tikrų kategorijų atitikmenų (2) nustatytos vairuotojo pažymėjimų kategorijų atitikmenų lentelės turėtų būti atnaujintos, ypač atsižvelgiant į paskutinius Bendrijos plėtros etapus.
(5)
Todėl Sprendimas 2000/275/EB turėtų būti panaikintas,
PRIĖMĖ ŠĮ SPRENDIMĄ:
1 straipsnis
Šis sprendimas taikomas visiems šiuo metu galiojantiems valstybių narių išduotiems vairuotojo pažymėjimams.
2 straipsnis
Vairuotojo pažymėjimų, išduotų valstybėse narėse iki visiško Direktyvos 91/439/EEB įgyvendinimo, kategorijų ir Direktyvos 91/439/EEB 3 straipsnyje apibrėžtų suderintų vairuotojo pažymėjimų kategorijų atitikmenų lentelės pateikiamos šio sprendimo I priede.
3 straipsnis
1. Iki Direktyvos 91/439/EEB įgyvendinimo išduotų vairuotojo pažymėjimų kategorijos suteikia pažymėjimų savininkams teisę nekeičiant vairuotojo pažymėjimo vairuoti šio sprendimo I priede apibūdintų atitinkamų kategorijų transporto priemones. Gali būti taikomi tam tikri apribojimai, kurie pagal susijusias teises nurodyti šio sprendimo I priede.
2. Vairuotojo pažymėjimą pakeitus Direktyvos 91/439/EEB I ir Ia prieduose apibūdintu Bendrijos pavyzdžio vairuotojo pažymėjimu, lygiavertės teisės suteikiamos taip, kaip nurodyta šio sprendimo I priede.
3. Atitinkamų teisių apribojimus lentelėse nurodantys kodai yra Direktyvos 91/439/EEB 7 straipsnio 1 dalies a punkte apibrėžti suderinti Bendrijos kodai.
4. Direktyvos 91/439/EEB 1 straipsnio 2 dalyje nurodytas Bendrijos tarpusavio pripažinimo principas netaikomas nacionalinėms vairuotojo pažymėjimų kategorijoms.
4 straipsnis
Sprendimas 2000/275/EB panaikinamas nuo šio sprendimo įsigaliojimo dienos.
Nuorodos į panaikintą sprendimą laikomos nuorodomis į šį sprendimą ir skaitomos pagal II priede pateiktą atitikties lentelę.
5 straipsnis
Šis sprendimas skirtas valstybėms narėms.
Priimta Briuselyje 2008 m. rugpjūčio 25 d.